Central Garage tegeles kõikmõeldavate parandus- ja värvitöödega. Seal lihviti silindreid ja võlle, valmistati uusi osasid ja keresid, tehti keevitustöid, pesti ja õlitati autosid, vulkaniseeriti kumme, laeti akusid, tehti ka sadulsepatöid. AS Silva püstitas Central  Garage'i lähedusse Narva maanteele Shelli automaat-bensiinijaama, kust kütust sai ka öösel ja pühapäeval. Central Garage'i eeliseks oli suur tagavaraosade ladu ja võimalus rentida autodele üksikgaraaže nii päevaks, kuuks kui aastaks. Johannson rõhutas, et tööd tehakse vastutustundega ja vajadusel saadetakse mehaanikud ka kohapeale. Ta pööras suurt tähelepanu reklaamile, rõhutades alati, et tegemist on vanima autoremonditöökojaga. Reklaamid olid hästi kujundatud, sisukad ja tegid teistele silmad ette. 1930. aastal  ilmus peaaegu igas "Autos" Johannsoni reklaam.